《廉泉》
明代·卢皞

醴泉味虽旨，饮之令人狂。汤泉性酷烈，灌溉功非良。

异哉黄岭泉，涌出青峰旁。元液泻地脉，远脉通天潢。

入口漱冰雪，触石锵琳琅。一泓浸月色，满涧涵天光。

临之愧形秽，掬焉觉心凉。眷兹润下功，旱岁成丰穰。

涓涓信甘美，陋彼醴与汤。洁士犹故人，相契形已忘。

贪夫试来临，未酌先惭惶。卓彼孤竹子，终古同冰霜。

作者简介：卢皞，字逢尧。东莞人。宽子。明英宗正统十二年（一四四七年）举人，官广西庆远府教授。事见清道光《广东通志》卷七一。